**Дамыған ел даңқты**

«Азуы алты қарыс» Америкаға жол түскенде қобалжу , жүрексіну , бір жағынан даңқы жер жарған, дамуды бізден көш ілгері бұрын бастаған елді көруге деген құштарлық сияқты қат-қабат сезіммен алып ұшақтың босағасын аттадық.Мұхит асып, Атланттың жағасына орналасқан Нью –Йорк қаласына да келіп жеттік. 8 миллионнан астам тұрақты (ресми тіркелмегендермен қосылғанда 18 млн.-астам деген мәлімет бар екен) халық тұратын қала ығы-жығы, араның ұясындай құжынаған адамдардың сені қойып, бір- бірімен шаруасы жоқ тәрізді. Мүлде басқа әлем, басқа өмір.

Сырттан келгендердің алдымен түйісетін тұсы көлік мәселесі. Адамдардың қоғамдық көлікті пайдалану жайын мұнда тек метромен шешіп қойған. Бұл жақта көлік кептелісі кейбір сенбі,жексенбі күндері кездесіп қалмаса, біздегідей тұрып қалу деген болмайды екен. Метролары жердің астымен де, кей сәтте үстімен де жүреді. Әрбір он минут сайын қатынап тұр, кестесінен жаңылуы да өте сирек. Жол көлік мәдениеті де жақсы жолға қойылған. Ертеңгілік және кешкісін жұмыс соңына қарай адамдар көбірек болады,бір -бірімен ұрсысып немесе итерісіп жатқан ешкімді көрмедік. Ертеңгі уақытта бір егде жастағы әйел қомақты жүгін тура шығар жолдың алдына қойып алып тұрды, «япырым-ай, мына кісі қызық екен,адамдарға кедергі келтіріп тұрғанын сезінбей ме?..» деп ойлап қойып отырмын. Аялдамаға жеткенде де ыға қоймады. Біреу –міреу ескерту айтар ма екен деп едім, ешкім үндемей ,айналып өтіп жатты.Осындай жайларды бірнеше рет байқадым.Яғни, адамдардың жүйке жүйесі орынында немесе тәртіпке бағынушылық мықты болар... Жол айрықтарында да жүргіншінің мысы басады, өйткені олардың құқығы 99 пайыз дұрыс болып саналады. Бізде бағдаршамнан өтерде екі жағымызға алақтап, қай жағымыздан қағып кетер екен деп қорқа-қорқа өтеміз ғой, олар өйтпейді, өйткені көлік жүргізушілер адамдар толық өтіп болғанша күтіп тұрады. Бірақ жолақысы 3 доллар,әрине, көк қағазды қымбатқа сатып алатын біздер үшін өте қымбат.

Бір жаққа барып алып , қалай қайтамын деген мәселе оларда мүлде болмайды, өйткені метро тәулік бойы қатынайды.Аялдамалардың аттары көбінесе нөмірленіп қойылған, тайға таңба басқандай айқын жазылған және көлік ішінде электронды табло жүріп тұр. Тоқтаған жерде қарап-ақ, ешкімнен сұрап әуреленбей-ақ қажетті межеңе жетесің.

Жеке меншік көліктерін американдықтар көбінесе мінбейді, өйткені, әр жолғы тұраққа қою қымбат.Біздегідей қоғамдық көлікке нығалып мініп,(сирек жүргендіктен, интервал сақталмайтындықтан) ыстық күнде терің ағып, жұмысыңа барып –келу сияқты азап оларда жоқ екен, өйткені, жол көліктері қажетті айналымын әр 8-10 минутта жасайды және көліктердің ішіне салқындатқыш қойылған. Кейбір вагондарда әдейі қойылмаған,бала-шаға, кәрі құртаңдар салқындап қалудан қорыққандар үшін жасалған көрінеді. «Кез келген қоғам халық үшін қызмет етуі керек қой, адамның өзі қысқа өмірі күйзеліспен өтпеуі керек-ау...» деген ойда қалдым.

Метрода отырып, айналаға қызықтап қарап отырасың ғой... Мұндағылар өте қызық халық. Шаш қоюдың неше түрін көрдік. Мысалы, бір жігіт бастың бәрін тақырлап қырып тастап, тура төбеде қалдырылған бір уыс ұзын шашты әйелдердің түйрегішімен түйіп қойыпты. Американдықтар уақытты аса қадірлейтін адамдар ма деп қалдым. Бір қыз түрегеп тұрып, кергіштегі кестесін тігіп тұрды.Тағы бір кейуана 70 тен асқан шығар деп шамаладым, қушиған тар шалбар және сондай түсті берет киіп,темір –терсектің біразын тағынып алыпты. Біздегі әжелер олай жүрсе, әбден күлкі болар еді... Енді бір отағасы 55-60 та болар, рэп айтып, билеп, өзімен өзі әуре.Соған қарағанда халық өздерін өте еркін ұстайды, қатып қалған стереотип жоқ. Балалары да батыл, көзіңе ықпай ,тіке қарайды.Жасықтық, момындық белгілері байқалмайды.

Бойлары ұзын адамдар көп кездеседі, теңіз өнімдерін мол пайдаланатындықтан болар деп топшыладым. Бізде бірен-саран ұзын бойлылар кездесіп қалса , тамашалай қараймыз ғой... Әсіресе жігіттеріміздің бәкене болып бара жатқандары соңғы кездері жиірек байқалуда. Мұның өзі әлеуметтік жағдайға да тікелей тәуелді шығар ... Өте толық адамдар да толып жатыр. Олар өздері семіздіктің себебін де біледі.Неше түрлі фастфудтардың зиянын да түсінеді, өздері «junk food» яғни, зиянды тағам деп айтады.

Дүкендердің жұмысы жақсы реттелген.Сөрелерде барлық тағам атаулы молынан және жоғары сапалысы толтырылып қойылған.Біздегідей бірер бұзылғанын арасына тығып жіберу сияқты психология орын алмаған. Тамақ өнімдерінің қайсысы табиғи екендігін, қайсысы жасанды екендігін атап көрсетіп қояды. Ол жағы енді қаншалықты сенімді екенін біле алмадық.

Тұтынушыға құрмет те ерекше.Тіпті қарапайым ғана қызмет –алған затыңды орап беру. Мысалы, балық өнімін алдымен ақ қағазға орайды, сонан соң иісі шықпас үшін кішірек целлофан қалтаға салады, одан кейін сіздің алып жүруіңізге ыңғайлы, ішіндегісі көрінбейтін пакетке салып, қолға ұсынады.Есіме, үйімнің қасындағы дүкен сатушыларының қызметі түсті. Екі бөлек салып алған нанды біреуіне нықтап салып, екінші дорбаны босатып алып қалды, яғни бір теңге де тұрмайтын нәрсені үнемдеген түрі ғой... Бірақ , осы әрекеттің тұтынушы санасына қалдырар кері әсерін ойламағандары қынжылтады. Яғни, тұтынушы үшін бәсекелестікті әлі де түсіну кем деген сөз. Ол жақта шаштараз, дүкен, химиялық тазарту т.б. халыққа қызмет көрсету орындары түннің бір уағына дейін жұмыс істейді.

Кез келген тығырықтан жол тауып кетуге бейім тұрады батыстық халық. Мысалы, біз 15 мемлекеттен келген өкілдермен бірге оқыдық.Дәріс оқылатын аудиторияға келгендер симай, адамдар кептеліп қалды. Дәріскер әлдекімге телефон шалып шақырып еді, бір жігіт жетіп келді де ортадағы қабырғаны (жиналмалы екен) жинап, келесі бөлмемен жалғай салды да, еш бөгеліссіз сабақ әрі қарай жүре берді.Әрине, мұның бәрі майда-шүйде нәрселер болғанымен жұмыс сапасына кері әсер ететін факторлар. Мәселені тез арада шешу, тығырықтан шыға алу , кез келген жайдан проблема туындатпау деген нәрселерге келгенде олар жылдам , оңтайлы. Халықтың психологиясы проблеманы күрделендіруге емес, шешімін табуға ыңғайланып тұрады.

Колумбия университетінде болып, әріптестер өмірімен таныстық. Кітапханасына кіріп, әбден таңқалдым.Сөрелерде қазақтар туралы түрік ғалымының ағылшын тіліндегі зерттеуі тұр. Қазақ ғалымдарынан Манаш Қозыбаевтың еңбектері көзге түсті. Кітапханадағы кітап қоры саласына қарай нөмірленіп қойылған. Қай сөреде, қай жақта екендігі көрсетілген. Оқырман қалаған кітабын сөрелерден қарап, тауып алады да, пайдаланып болған соң сол отырған орынына қалдырып кетеді. Кітапхана қызметкерлері өздері орын-орынына қояды.

Материалдарды поштаңа жібергің келсе, компьютер дайын , сканерлеп көшірмесін алам десең сапалы сканер тұр, барлығы тегін. Тек есіктегі күзет тексеріп кіргізеді, бейсауат адам кірмейді.Және видеобақылаулар бар. Біздегідей кітапханашының қабағына қарау, тапсырыс берген соң әжептәуір уақыт күту, одан кейін берген кітабың не жоқ болуы, не парақтары жыртылған болып шығуы сияқты келеңсіздіктер атымен жоқ.Әрине, осындай қызметтен кейін жастардың зығырданы қайнайды, қоғамға деген , өзі өмір сүріп отырған ортаға деген көңілтолмаушылық сезімі пайда болады.

Біздің мемлекетіміздің кітапхана жүйесін реформалаудың қажеттігі туындап тұрған сияқты деген ой келді осы жайдан кейін. Студенттерге, жалпы оқырманға деген қамқорлық сапасын арттыру- білім сапасын жақсартудың бір шарасы екендігі түсінікті. Тағы бір байқалған жай- кітапқа құмарлық оларда басым екен. Метрода кітапқа шүйіліп отырған жастарды да, үлкендерді де, тіпті балаларды да көп кездестірдім. Электронды гаджеттерге үңілу кезеңі олар үшін өтіп кеткен сияқты.

Көңілтолмаушылық дегеннен шығады, Америкада жүрген қазақ жастарының біразымен, басқа да ТМД мемлекеттері өкілдерімен әңгімелестім. Тимур: - Қазақстаннан мұхит асып келгеніме жеті жыл болды.Басында қатты қиналдым, бұл жақта жергілікті тілді білмесең өте қиын. Алғашқыда кафелерде ыдыс жудым, тамақ тасыдым. Кейін тілді меңгерген соң, метрополитенге екі рет сынақ тапсырып, оның жауабын бір жыл күтіп, жұмысқа кірдім. Біздің елдегідей Мәке,Сәкелер арқылы жұмыс табу дегенің атымен жоқ. Тағы да біздің жақта жалақы өте төмен, жас мамандарға алғашқы кездері 70-80 мыңнан артық айлық төленбейді. Онымен күн көру мүмкін емес.Сөйтіп ертеңге деген сенім жоғалады.Болашағыңның күңгірт екені еңсені езеді.Мұнда жұмыс берушілер өте қатал шарттармен қабылдайды, жұмыстан кешігу, бармай қалу сияқты жайлардың себебін сұрамайды да, бірден шығарып жібереді.Сол талаптарға орай ақысы да есептеледі. Жалақы бұл жақта сағаттап төленеді. Әбден орнығып алған соң, елге барып үйленіп, кейін әйелімді алып, қайта келдім. Бұл жақта заң қатал, тәртіп бар,жақсы еңбек етіп, көзге түссең еңбегің бағаланады. Енді пәтер сатып алуға дайындалып жүрмін. Елге қайту ойымда жоқ. АҚШ азаматтығын алуға әрекеттеніп жатырмын.

Гаухар: - Бостонда оқимын. Оқуымды бітірген соң мен де қалмақшымын Америкада.Өйткені, мұндағы білім сапалы беріледі. Біздегідей интернеттен көшіріп немесе шпаргалкамен тапсыру дегенің мүлде санаға кірмейді. Міне, екі айлық демалысқа бара жатырмын, алайда екі аптадан соң кеткім келеді.Өйткені,ондағы өмір, жайбарақаттық, салғырттық , тәртіптің жоғы, заңның әлсіздігі, парақорлық сияқты жайлар жүйкеме тиеді.

Дәурен: -Мен алғаш тіл үйрететін курсқа оқуға келгенмін.Кейін көп нәрселерге көз жеткізіп, қалуды ұйғардым,-дейді.

Осындай пікір білдірген жастарға: - Сендердің айтқан себептеріңнің бәрі уақытша келеңсіздіктер, оның бәрі орындарына келеді.Жас мемлекетпіз, қайта сендер оның қалыптасуына атсалысуларың керек қой,- деп пікір білдірдік. Алайда, олар айтқан жайларды ,қоғамдағы келеңсіздіктерді еріксіз мойындауға тура келді.

Дегенмен, біз жоқ жердің бәрі жақсы екен деген ойдан арылатын кез де жеткендей. Бізде қарқынды даму бар , оған ТМД мемлекеттерінің бәрі қызығады. Мысалы: -Біздің елде ағылшындандыру прпоцесі жүріп жатыр, үлкен демей, кіші демей тіл үйренудеміз, қоғамның талабы солай,- десем тәжік қызы Шахнозаның пікірі мынадай болды: - Біздің мемлекетте баяғы кеңес үкіметіндегі жағдай өзгерген жоқ.Әсіресе, білім саласы артта қалып отыр.Жаппай тіл үйренуге деген үрдіс – алға басушылықтың, дамудың деңгейі.Қандай жақсы! - деп қызыққанын жасыра алмады.Демек, салыстыру деген философиялық категорияны қолдану арқылы сараласақ, өзге дамушы мемлекеттер арасында дамудан оқ бойы алда тұрғанымыз аян.

АҚШ-та мәдени орындардың жұмысы жақсы жолға қойылған. Музейлер, галереялар, демалыс орындары өте көп. Америкада мәдени орындарында болсын, басқа да көпшілік жерлерде адамға, оның игілігіне аса мән беретіні, оған шынайы түрде қызмет көрсете білетіні көрініп-ақ тұр. Сондай-ақ, кейбір мұражай көрермендерден ақша алмайды, оған кіру тегін екенін де айта кетудің артықтығы жоқ шығар деп ойлаймын.

Олар құндылықтарын жарнамалай біледі. Мысалы, бір ғана «Азаттық» статуясын көруге әлемнің түкпір-түкпірінен жиналған халық нөпір, алайда ажиотаж байқалмайды, өйткені адамдарды тасымалдайтын корабль және қызмет көрсетушілер сервисі жоғары деңгейде ұйымдастырылған. Фильмдерінде, газеттерде бейәдеп суреттер болмайды.       Оларда телерадио компанияларының табыс үшін жарнама көбейтуіне тосқауыл жасалмайды. Алайда, көрермендердің мүддесі тапталмайды, қоғамдық теледидарлар үшін жарнаманың мөлшері үш секундтан асырмайды . Бізде әр он бес минут сайын ақпарат бөлініп,кем дегенде 5 минут жарнама беріледі.Әрине, бұл деген көрермендерге рухани қиянат жасау деген сөз. Адамдардың жеке көзқарасы да қорғалуына ерекше көңіл бөлінеді екен. Айталық, кейбір азаматтар қоғамды жек көреді, бірақ олардың өмір сүру құқығын ешкім шектей алмайды.

АҚШ бұқаралық ақпарат құралдарының да миссиясы біздегідей , елді ақпаратпен қамтамасыз ету,  талдау-сараптама жасау, көңіл көтеру, философиялық ой толғау, экономикалық -жарнама арқылы қызмет көрсету. «Тың жаңалықтарды дер кезінде таба алатын алғыр адамдар ғана нағыз мықты журналист болады» деп есептейтін америка журналистикасының басты мақсаты қызметкерлердің ақпарат алу қабілеттерін арттыру екен.

  Американдықтардың журналистикаға аса байыппен, зор құрметпен қарайтындықтарына көз жеткіздік.Танымдық, авторлық бағдарламалар сапалы, жоғары деңгейде жасалады.Журналистердің тақырыпты терең зерттейтіндіктері байқалады. Қай туындыда да жаңа ақпарат, танымдық тың мағлұматтар беру көзделген. Олар өз елдері туралы ақпараттың әлемге дұрыс, шынайы жетуіне аса көңіл бөледі екен. «Ақпаратгы еркін алу, оны ешбір кедергісіз тарату мүмкіндігі толық жасалуы керек. Онсыз демократия да, азат баспасөз де жоқ» деген принцип ұстанатын көрінеді. АҚШ журналистерінің ақпарат алу құқығы шектелген жағдайда олар сотқа жүгінеді екен. « Сот қашан да істі баспасөздің пайдасына шешуге тырысады»,- дейді олар. Америка журналистикасының тарихында баспасөз өкілдерінің арасында шындықты бұрмалаған, өз кәсібіне опасыздық жасаған бірде бір оқиға тіркелмеген көрінеді. Бұл әңгімелерді мен тәжіктік әріптестерден естідім.

АҚШ бұқаралық ақпарат құралдарында журналистердің жалақысын өсіріп отыратан үрдіс бар екен. Мысалы, қарымды журналистерге қойылатын қаламақы бас редактордың айлығынан да жоғары тағайындалатын көрінеді . Ел өмірінде болып жатқан елеулі оқиғалар түн-күн демей дамылсыз хабарланып жатады. Жаңалықтар бөлімі ақпаратты жинау және оны өңдеу тәрізді екі негізгі топтан тұрады да, эфирден тек қана бүгін, ертең немесе таяу болашақта деген сөздер естіледі.Нью-Йорк тұрғындары өздеріне қажетгі барлық ақпаратты күнделікті ала алады.

Ол жақтағы оқу орындары журналистік білім алуға келген студентке алғашқы сабақтың өзінде-ақ қалай сұрақ қоюды үйретуден бастайды екен. Яғни, сұрақ дұрыс қойылғанда ғана тілші ақпарат таба алады.Оқу орындарының оқу бағдарламалары алдын ала дайындалып, шәкірттерге ұсынылады, олар сол бағдарламалар арқылы қай ұстаздан білім алғысы келеді, соған жазылады.

Тағы бір көңіл бөлетін мәселе- бұлар электр энергиясын үнемдеуді халық болып қолға алған сияқты. Әрине, халық өз бетімен жүзеге асырып отырған жоқ, оған басшылықтың оңтайлы әрекеттері әсер етуі тиіс. Сегіз миллионнан астам тұрғыны бар қаланың қай тұрғынына «электр энергиясын үнемде» деп жүреді,сондықтан өндірушілер тарапынан үтік, фен т.б. сияқты құрылғыларды максималды қызбайтын етіп шығарады немесе ток кернеуін тежеп қойған.Мұның өзі жақсы табылған тәсіл.

Америка Құрама Штаттары деп тегін аталмаған, мұнда сан түрлі халықтар тұрады. Мен тұрған ауданда Доминикан мемлекетінен келгендер топтасқан екен. Өздері өте шулы халық, көліктерінің есіктерін ашып қойып, өз тілдеріндегі музыканы бар даусымен ойнатып қояды, сенбі, жексенбі күндері тіпті жанданып кетеді. Олардың тілдері, саздары басқаларға жаға ма, жақпай ма олардың шаруалары жоқ. Өз құқықтарын емін-еркін пайдаланады, өз ұлтының ерекшеліктерін мақтан тұтады.Өз ұлтының ортасында жүріп қазақша сөйлеуге арланатын халық бізде ғана шығар деген ой еріксіз ойға оралады.

Қаланың ең туристер көп баратын жерлерінің біріндегі Чайна-таунға келгенде Қытайда жүргендей сезіндік. Қытай    қалашығының      қақ   ортасында   ұлы   ойшыл  Конфуции ескерткіші тұр. Атаулардың бәрін өз тілдерінде жарқылдатып қойыпты. Ағылшынша аудармасы да жоқ. Чайна-таунда екі миллионнан астам қытай ұлтының өкілдері тұратынын, орта мектеп, жоғары оқу орындары және өзге де мәдени орындардың бәрі қытай тілінде жұмыс істеп тұрғанын естігенде өз елімізде отырып, тек ана тілімізде , аудармасыз ештеңе жасай алмайтынымыз есімізге түсті. Тәжіктердің, орыстардың да шағын аудандары бар екен. Жат жұртқа кеңдік танытып отырған Америка басшылығы саясатына еріксіз таңданасың. “Цензураға қарсы қор” деген ұйымның баспасөз бостандығы үшін күресушілерге, ресми үкімет тарапынан қысым көрген, қуғын-сүргінге ұшыраған бұқаралық ақпарат құралдарына грант бөліп, заңдық қолдау көрсетіп, қаржылық көмек беретіні тіпті таңқаларлық жай.

Елге қайтар уақыт та жетті.Алып ұшақ аспанға көтерілген соң өмірің, тағдырың бір Алланың қолында екенін сезіне түсесің. Өйткені, 11-12 мың метр биіктікте сені ұшқыш та, ұлы да, сиқыршы да, бай да қауіптен құтқара алмайды. Осы отырған бірнеше жүз адамның күнәларын құдайдан «кешіре көр» деп тілегеннен басқа шараң қалмайды. 14-15 сағат көк аспан төрінде болған ұшақтың табаны жерге тиген сәтте пенделер қол шапалақтап, ризашылықтарын жолдайды. Таныс та, бейтаныс Америкадан жаныңа жақын, құшағы ыстық Қазақ жеріне келгеніңде бойыңды бақыттылық сезімі баурайды**. Клара Қабылғазина, әл Фараби атындағы Қазақ Ұлттық университеті, журналистика факультетінің профессоры м.а.**